Przismyczyłech z kōncertu Thaw, Hell United i Furii we Katowicach płytã „Silesian Black Attack – Krew Ziemi Czarnej”. To kōmpilacyjŏ ze ślōnskimi kapelami (nojwiyncyj black-) metalowymi. Grajōm sam Furia i Morowe, Iperyt, Diabolicon, Mastiphal, Besatt, Voidhanger i Massemord.
Dŏwom sie zawdy pozōr, jak widzã roztomajte harapucie z naszkryflanym słōwkiym „ślōnski”. Mŏm strach, coby niy bōło tak, iże poradzã kupić kŏżde gōwno, jak ino bydzie zawinyte w żōłto-modry papiōrek. Nale tukej żech cylnył. Co jŏ bydã ôsprawioł – rŏdech tym kōnskōm!
Rŏdech tyż festelnie designowi cŏłkij płyty. Czŏrny adler na czerwōnym tle je super – na zicher sie sprawiã tako treska, jak ino pōdzie jōm kupić. Bildy postrzodku tyż trzimiōm sie tyj stylistyki. Zaglōndōm na te szkartki i widzã: Ślōnsk – ćmok – metal. Dobrŏ rŏbota (skrziwiynie zawodowe – gŏdać ô ksiōnżce ôd płyty – ale co jŏ mogã za to?).
Fto by chcioł kuknyć na naszo bina ciynżkigo graniŏ, do tego „Krew ziemi czarnej” bydzie choby ańfart. Do mie to rozgrzeszyni mojigo czŏrnygo, kōnsumynckigo sumiyniŏ. Blacka suchōm ino rŏz za kedy, beztōż za tych pŏrã złotkōw niy ma mi już gańba, iże puszczōm sie kōnski, za kere żech nic żŏdnymu niy zapłaciōł.
Tōż jakby mie fto pytoł – Werci sie to aby? – odpowiym – Toć!
szl_Latn szl_Latn szl_Latn szl_Latn szl_Latn